Den globaliserede økonomi udfordrer velfærdsstaterne i Europa, fordi store digitale virksomheder ikke behøver at betale skat. De største EU-lande og Kommissionen vil nu ændre spillereglerne, men Løkke vælger at beskytte de multinationale selskaber og står side om side med lavskattelande og Trump.

0,82 procent. Så lidt betalte en af verdens største virksomheder – Facebook – samlet i skat af sit overskud i EU-landene. Et mikroskopisk beløb selv for en multinational virksomhed, men også skandaløst, fordi selskaber som Facebook, Apple, Google og Amazon netop tjener rekordstore summer fra os alle ved at sælge vores data og digitale spor til andre private virksomheder.

Når man så samtidig lægger oveni, at nogle af dem også suger størstedelen af annoncekronerne ud af mediemarkedet og derved gør det sværere for den uafhængige journalistik at leve og samtidig undergraver demokrati og datasikkerhed, er det svært at forstå, hvorfor de skal beskyttes.